श्री राकेश खंडेलवाल जी  अमावसी रहे निशा जलेंगे दीप द्वार पर किरण किरण की ज्योत्सना कहेगी ये पुकार कर बने भलें ही व्यूह नित, है पार्थ पुत्र ध्येय रत तो निश्चयों के सामने हुआ है काल चक्र नत अडिग, अथक अलभ्य की सकाम कामना लिये किये हैं प्रज्ज्वलित यहां भविष्‍यतों के नव दिये तो आज का सिंगार हो तो हो रहे तो हो रहे विलुप्त अन्धकार हो तो हो रहे तो हो रहे  सुभेद्य तीर सी किरण उठी है ज्योति चूम कर चपल लपट सी थरथरा खड़ी हुई है झूम कर प्रचंड मुण्ड माल से सजाये अपने वक्ष को नयन के सामने किये है केन्द्र अपने लक्ष्य को ये रक्तबीज के लिये है श्वास सिर्फ़ आखिरी वो खेलती हैं खप्परों से चेतनायें वाखिरी महिष का अब संहार हो तो हो रहे तो हो रहे कहो तो अन्धकार हो तो हो रहे तो हो रहे  हजार स्वप्न साथ ले भरी है एक आंजुरी उतर के आयेगी ही व्योम से नई विभावरी तो प्रीर-संचयित निधी बहेगी धुल के धार में निखार आयेगा गमक महक रही बयार में हो दैत्यवंश भस्म दृष्टि छू ललाट नेत्र की असुर समूल नष्ट हों, बढ़े तपाभ क्षेत्र की यों वक्त का प्रहार हो तो हो रहे तो हो रहे तो शेष अंधकार हो ?